정조 14년
庚戌五月二十七日辰時上御熙政堂藥房入診禮兵房承旨三使臣入侍大臣備局堂上引見同爲入侍時都提調金鍾秀提調吳載純副提調趙宗鉉記事官徐有聞記注官白慶楷金鳳顯醫官徐命緯金光國李敬培周命新行右承旨朴宗岳左副承旨李益運右副承旨尹長烈假注書李海隣事變假注書沈象奎行戶曹判書鄭民始行副司直鄭好仁兵曹判書李𡊠漢城判尹金文淳訓鍊都正徐有大行副司直李漢豐禮曹參判金載瓚行副司直金持默正使黃仁點副使徐浩修書狀李百亨以次進伏訖上曰入直玉堂詣臺臺臣例當隨入次對班而無端不入該房何不指揮與之偕入乎益運曰次對命下三司諸臣宜卽詣閤而備堂登筵之後始爲入來揆以事體誠極未安今日入侍三司竝推考何如上曰依爲之出擧條上曰注書出去與三司諸臣偕入可也象奎承命出與掌令朴聖集正言南涑校理朴奎淳修撰金載翼偕入進伏鍾秀曰日間聖體若何上曰一樣矣鍾秀曰王大妃殿氣候何如上曰一樣矣鍾秀曰惠慶宮氣候何如上曰一樣矣鍾秀曰次對有命而左相適在胥命之中小臣之獨登前席極爲惶悚矣上曰事勢適然庸何傷乎次對久未爲之三使際又拜表故爲送使行兼行次對卿則姑就座使臣先爲進前可也仁點等進前上曰今番使行異於常時卿等行將壯觀可謂稀貴之事但潦炎如此趲程必難其爲慮念何可勝言皇帝之特頒御筆以寓祈祝者實出於常格之外其在外國酬答之道宜有別般叩謝之擧況今聖節禮又自別諸國使价無不齊會卿等須於赴燕以後凡百事爲之間務盡殫竭方物備納之時克致款誠使彼人亦知各別叩謝之意可也仁點等曰御筆書字爲我東祈祝億萬年無疆之福者實前古未有之洪恩異渥而亦海內諸國之所未嘗得者也臣等之感祝欣忭固已萬萬猥以無似之賤濫膺星槎之命夙宵兢惶恐負特簡之意今玆前席下敎不啻縷縷臣等敢不竭力周旋思所以對揚其萬一而但言語無以導達是爲可悶矣上曰入侍之時則事體屑越似不得爲叩謝之方矣仁點曰臣於年前奉使之行伏聞彼人言入侍叩謝亦無所禁云而但通使輩若或先期知之則屛逐而使不得開口云苟欲登筵叩謝惟在臨時周旋之如何矣上曰渡江當在何時仁點等曰以來月十七八日爲期矣上曰我國使臣每以早到特蒙褒賞今行尤有所自別卿等之冒炎跋涉雖爲可悶如不見阻於潦水則須圖早到好矣仁點等曰今番則諸國使臣亦必早到故臣等欲趁七月晦前某條赴燕矣上曰留館爲幾日仁點等曰宴後留館例爲三十日而或有限前回程之時蓋因禮部指揮隨時進退云矣上曰還朝之期當在何間仁點等曰菊初似可離發十月當爲復命矣浩修曰臣等到燕後當以表文叩謝禮部而至於金簡之前後款待誠爲可感臣等齊往致謝恐或無妨矣上曰彼旣款待禮宜厚謝金簡之外凡有綣綣於我使者亦皆躬謝好矣上曰首譯以次奏職姓名可也洪命福金允瑞李光烈李惠迪等以次奏職姓名訖上曰爾輩赴燕爲幾次乎命福曰小臣燕行凡爲十七次矣允瑞曰臣則爲六次矣光烈曰臣則爲五次矣惠迪曰臣則爲四次矣上曰爾輩加資何以致之乎命福等曰臣等俱以備局抄啓爲堂上別使之行蒙恩陞嘉善矣惠迪曰小臣堂上則以備局抄啓爲之嘉善則以今番冬至使行先來特蒙恩典矣上曰已諭於三使而今此別使之行非比常時其所叩謝之方宜有拔例之擧爾等須各惕念可也仍敎仁點等曰別無更諭之事惟卿等善爲往返好矣命先退仁點等退出上曰次對爲之鍾秀曰左相去就出場之前除非緊務有難稟處矣上曰唯鍾秀曰頃因北靑府使柳知養上疏批旨貿米事布軍事詳陳意見便否之意行會本道矣卽見咸鏡監司李秉模狀啓則以爲計口貿米之說試以北靑一邑論之籍內人口摠爲四萬一千二百餘口每一口每一旬米五升式磨鍊則通計六朔摠米爲二萬四千七百二十石該府會案各穀折米爲一萬七千二百七十石不足數爲七千四百五十石雖欲只從不足之數而貿入當不下數三萬兩與該倅數日面商終無好道理今年年事幸以豐登則明年還穀必多不願受者半留二留之外如可以加留不計耗條之或縮只爲元穀之多蓄則實是返本之策至於布軍事兩年飢癘之餘隣族之弊實多可矜而給錢防役決非常行之規謹當與該倅私相爛議以爲從長蠲恤之道云而請令廟堂稟處矣北邑米穀雖患數少與其費錢而貿米毋寧少出而多蓄道臣所論儘有意見至於布軍事給錢防役終傷國體營邑往復思得別般蠲恤之方以爲目下救弊之道亦合事宜竝依狀請施行何如上曰依爲之軍役之弊何邑不然而因邑倅陳疏特命講究蘇瘼之餘今若仍置勿論之科則事涉無實孰甚於是雖曰通八道爲弊則均而見牛未見羊亦屬仁心仁聞得寸爲寸古人有言嚴飭道伯另究好道理汰減者汰減給代者給代査櫛者査櫛裒益者裒益無論如此如彼又無論小變通大變通俾有釐弊之實效形止從後狀聞事分付可也出擧條鍾秀曰日昨政引儀任藗見擬衿川縣監末望矣未經詞訟直擬守令有違銓格大是做錯伊日參政銓官從重推考何如上曰依爲之出擧條鍾秀曰大報壇傍近風落木旣因兵曹郞官之來告政院政院微稟區處已過多日之後入直騎堂始爲草記稟旨事之駭然莫此爲甚所重有在不可無飭當該兵曹堂上罷職何如上曰依爲之出擧條鍾秀曰各司郞官中雜岐之彌滿莫近日若聞銓堂之言則目下若有詞訟窠則三望無充數之道云官方之淆雜誠極寒心如雜岐出六及武壯元之屬本多人與地皆不似之類此輩之得爲東班正職已是倖也濫也故在前則率多箇滿自落或有中間鐫去者矣挽近以來銓官之顔私太勝此等之類亦多臨瓜移職官方安得不淆雜乎如欲少淸仕路則莫如痛革謬弊自今嚴飭銓曹無踵前習恐合事宜矣上曰依爲之出擧條上曰諸堂所見以爲如何民始等曰誠如大臣所奏雜岐出六之人率多微賤東班正職已極過濫而今乃圖囑銓官東遷西移遍歷各司拖至數十朔畢竟占得守令察訪而後已夫如是則與士族蔭仕者有何貴賤之別乎古無是弊近成痼瘼官方之淆雜職由於此矣上敎鍾秀曰無他廟務之可稟者乎鍾秀曰別無緊急可達者竊有區區所懷日前診筵未及陳達敢此仰煩矣我殿下恢受之量轉圜之德匹美前聖自御極以來未嘗有以言獲罪者此固臣等之所欽仰贊頌者也忽於近日以來言事之臣多被竄削絲綸之下或欠過中如掌令黃樟疏批中受人囑托四字恐涉如何夫以臺諫爲名而承受人囑托之敎其勢將不得束帶抗顔在聖朝培養士氣禮待言官之道恐不宜如是大抵洪秉聖之疏語物情旣駭李勉兢之書題衆惑且甚至於上款所陳亦出擧國必討之義則臺疏論列設有不槪於聖衷四字批旨有欠來言之道此不但爲一臺臣地也實有欠於大哉王言如綸如綍之義伏願特許反汗焉上曰黃樟疏中上款句語予一見之心甚不樂此其爲罪固已難貰至於兩人論列可謂無復餘地李勉兢事姑捨是洪秉聖事尤不成說挾雜逞私之事從古何限而何嘗有似此爻象乎抉摘文字驅人罔測之科世道之憂容有旣哉臆度逆料自成註脚而由淺入深必欲使人歸之黨逆許多說話無非深緊雖於蟣蝨之賤猶不當如是爲說諺云明其爲罪賊乃可服黃樟雖是臺臣誣人不實安得免反坐之律乎予則以爲若論其罪次律猶輕故受人囑托之敎歸之於無足責之科寔出於彌縫周遮之苦心至意也此疏若出於渠意則可謂死有餘罪苟不以是成罪則在渠當如何耶鍾秀曰聖敎以抉摘文字驅人罔測爲世道深憂此乃大聖人祈天永命之盛德至仁也奚但爲我東方億萬之休亦將爲後世懿範臣等欽仰感歎曷有其極第伏念李勉兢之書題非但有駭聽聞洪秉聖之箚奏迭陳等語大惹人疑且此人素有標榜故臺言如此疏中云云謂之過中則猶或可也而至於四字批旨有非待言官之道亟命反汗區區之望也上曰予之本意則果如此而卿之所奏旣如許從當改書以頒矣上曰諸宰稟事可也民始曰卽接嶺南右漕倉差員所報則今番上來之時沿邊邑鎭全不指路護送至於庇仁縣則境內有險洋而初不定送監色所斤僉使卽護送差員而亦不來待云近來指路護送之法漸至解弛漕舡上來時未免狼狽之患者已極可駭而至於庇仁之不爲指路於險洋所斤僉使之身爲差員不爲護送尤爲駭然庇仁縣監所斤僉使令該府拿問處之沿海諸道各別嚴飭着意護送俾無如前疎忽之弊何如上曰依爲之出擧條有大曰武庫事誠可悶矣每年造弓不過五百餘張賞格之下常患不足趁今加造然後可以繼用而物力無他辦出之路在前如此之時多有甲冑價筵稟請得之例而卽今留儲於惠廳者爲七十餘部矣若以二十部價區劃則足以補用故敢此仰達矣上曰令廟堂草記稟處可也出擧條𡊠曰虛司果今則皆已區處昨年加設及權作實職窠待其次次遷轉有闕勿補何如上曰大臣之意何如鍾秀曰各軍門將官出六區處之道從前只有訓鍊主簿一窠故臣則至今如是知之矣今聞筵臣所奏近年以來以將官出六之司果比例於實職出六之虛司果訓主本窠之外方在六品實職者至於三四人之多云舊法之壞毁官方之淆雜俱足寒心當該前後銓官一竝從重推考何如上曰依爲之鍾秀曰臣旣以申明舊章之意請推前後兵判蒙允則訓主本窠外各軍門將官之以實職出六者旣係格外一竝勿施似不容已矣上曰將臣各陳所見可也有大曰近來加設之數多雖緣事勢之不獲已官方之淆雜誠可悶矣在前軍門將官之出六者差訓主一窠而限滿遷轉之後循次差除矣今番各營將官出六之人一時竝擬實職政格恐似如何臣意則雜岐出六之類勿如今番之多數差擬加設窠則必也有闕勿補實合事宜矣漢豐曰將官之出六有訓鍊主簿一窠待其遷轉次第區處故在前出六之類其所除職或以十年爲期矣今番則多人之昨今年出付司果者一時竝除實職非徒太過亦違格例元定本窠外竝爲勿施恐不可已矣上曰各軍門宣薦哨官出六以訓鍊主簿一窠次次收用自是格例則將果諸人之一時竝擬於加設窠者果如右相所奏兵判事雖難免不審而旣非渠輩之罪則有職而還作無職之人可矜猶屬餘事擧措亦甚顚倒以將果已陞判官者外散在於武兼部將等各岐者竝付於訓主加設窠依格式次次盡爲收用然後新出六者始許收用官案亦以將果二字名邊懸註俾無相混之弊如是則官方復舊職名自如以此分付可也出擧條上曰雖因諸議有所賜批以實職旣已出六之人若不得區處之方則誠亦可悶此則使各其營門還差本營將官爲好切欲書頒傳敎而事體屑屑姑且置之卿等須體朝家軫念之意另加收用可也鍾秀曰一經正職於渠濫矣大凡官方自有通變如陵官之或作令直長或作參奉別檢者自昔已然種種皆出於隨時適宜矣上曰故領府事亦嘗以爲官方者自下固不敢任意闊狹而至於自上通變少無所妨云矣鍾秀曰然矣上曰禮兵房承旨先卽退出以爲拜表時擧行可也宗岳益運退出𡊠曰日昨戶判鄭民始以臣曹軍職祿事有所筵稟三百十六窠外俾不得違越而蓋此事萬無矯救之道癸卯年間臣待罪本曹時應付祿窠外猶有餘數伊來六七年之內祿窠加下歲加月增至於一千四五百石之多到今雖欲變通其勢末由今朔祿上依例越送於戶曹則謂以已爲筵稟不受還送頒祿在卽事極可悶敢此仰達矣民始曰西班祿窠自古有此數別無增加之事侍從雖曰數多比諸丙申以前猶有不及而曾前有裕者年來加下豈無所以而然乎假使經費有餘兵曹之法外加下創開前所未有之例已極不可況此元數不敷之時何可酬應科外之需且一等原祿米爲七百餘石而今春等加下爲五百餘石殆過原祿三分之二尤非可繼之道顧今釐正惟在兵判之任怨而臣之筵稟移文在於旬前兵判寂無皁白乃於昨日已開倉之後始以不得變通爲言而祿上之如前修送者殊甚慨然矣上曰大臣之意何如鍾秀曰祿窠之只有此數從古已然未嘗有加減之事則假令有新般事端而經費亦且有裕只當稟旨增數不當惟意闊狹況無他端而太倉歲入每不足於頒祿者乎兵曹事極爲未安而凡事一番創始便成已例則中間襲謬之諸堂雖不必一一深責最初加下創開之銓堂事近專輒不可無罪當該兵曹堂上罷職何如上曰依爲之至於祿窠之隨時換作亦有已例令兵判知悉俾有周徧之效可也出擧條上曰今若禁其加下則侍從軍銜之貧而無賴以祿藉生者豈非可矜乎民始曰該曹遞付邊將等料米本自不少而初無分給之事皆歸該吏之囊橐禁軍祿試射亦有定式而拘於顔私未滿四矢之類亦皆給之巡將額數亦太多外此襲謬之弊不一其端蓋出於前後兵判不欲任怨之致也至於侍從軍銜頒祿之例乃是近年創始之事矣宗鉉曰臣於先朝以曾經玉堂帶軍銜爲五六年而未嘗一次受祿矣有大曰臣之除亞將時祿試射料窠不過三十以內矣數年以來漸致增加云矣好仁曰臣於年前待罪兵判時必欲復舊例減經費侍從軍銜之在鄕者一不付祿矣衆謗蝟集不勝其苦臣亦終不免襲謬而給之然而十餘年以前則堂下侍從元無軍職祿雖堂上軍銜苟非吏議國子曾經人則亦皆無祿臣嘗熟聞而稔知矣以故戊申己酉年間待罪兵判時則臣果任怨不給禁軍射祿及巡將料米亦多減數所得祿窠合爲一百餘窠而猶不免加下之弊矣上曰古例旣然諸議又如此雖不得不有所釐革至於玉堂軍銜比他自別宜有闊狹何可以古例無祿膠守而不思通變乎此則兵判必須善處也載純曰今朔當爲儲窠矣郡守以上窠則京職中可擬之人每患苟簡雖非啓請之邑限都目前以限滿守令勿拘純望通瀜備擬以爲次次遷轉之地而雖値口傳政事之時亦爲一體擧行已成近例今亦依此爲之何如上曰依爲之出擧條上曰合啓則退出臺廳待長官承牌而爲之可也仍命諸臣先退鍾秀等退出上命長烈書傳敎曰以今西路民事且値農節使行之諸般弊端曾所稔聞今番各別撙抑俾無如前貽弊事令廟堂嚴飭三道使行廚傳限畢賑內必爲嚴飭省減事一體申飭命宗鉉書公事判付訖命退承史以次退出